**A Baranya vármegyei sváb népviseletek és azok területi különbségei**

**Tengler Johanna**

Október havi beszámoló

A kutatás első hónapjában megismertem mentortanáromat, akivel ezután több alkalommal konzultáltam választott témám lehetőségeiről, megvalósításának határairól és jövőbeli menetéről. Az általa javasolt szakirodalmakat elolvastam és átnéztem, valamint kérésére a következőképp tisztáztam és pontosítottam kutatásom részleteit.

A megbeszélteknek megfelelően módosítottam kutatásom tíz hónapra vonatkozó tervét, figyelembe véve a kutatás időtartama alatt várható iskolai és hivatalos elfoglaltságaimat. A kutatási terv előreláthatóan a későbbiekben kisebb mértékben újfent módosul, a vizsgált terület és anyag csoportosításától és leszűkítésétől függően.

Ehhez igazítva fogalmaztam meg a vizsgálathoz szükséges kutatási kérdéseket és hipotéziseket, ezek a következők:

Kutatási kérdések:

1. Baranya egyes járásainak sváb női viseletének területi különbségei (és kialakulásuk okai)
2. A vizsgált falvak asszonyainak népviseletből való kivetkőzésének folyamata és lezárulásának időpontja
3. A sváb női viselet iránti újkeletű érdeklődés okai, újra felvételének módja, körülményei

Hipotézisek:

1. A Baranya vármegyei sváb nők ünnepi népviseletei közt területi alapon eltérések alakultak ki.
	1. Ezek a különbségek a jelenben is rögzíthetők és az általam előre megadott szempontrendszer alapján csoportosíthatók, kategorizálhatók.
	2. Ezen különbségek okai meghatározhatók és bizonyos indokokra visszavezethetők, ezekkel magyarázhatók.
2. Baranya vármegyében német nemzetiségi körökben viszonylag újonnan megfigyelhető jelenség hagyományos sváb viseleteink felöltésének divatja.
	1. Ez a jelenség tudatosan a szellemi és tárgyi örökség megőrzésének céljából történik.
	2. A kulturális kötődés e módon történő kifejezése és az ez iránti vágy a német nemzetiségi kultúra fokozatos feledésbe merülésének következménye.
	3. Az e célból napjainkban készített sváb viseletek újszerű vonásokat mutatnak és a kényelmesebb viselés céljából, habár nem minden esetben látványos, de lényeges módosításokkal készülnek.
		1. Ezen módosítások, újítások konkrét formái és okai hagyományőrző táncegyesületeknél és egyéni hagyományőrzőknél is egyaránt pontosan feltárhatók.

A kutatás tervezésének során több nehézség merült fel, melyek javarészt a vizsgált terület nagyságából, valamint a gyűjteni kívánt adatok sokaságából adódtak. Terveim közt szerepel a vizsgált terület csökkentése, amennyiben lehetséges, maximum három járásra, a későbbiekben ezeket kívánom részletesebben vizsgálni, összehasonlítani. A vizsgálandó anyag mennyiségét is szeretném mérsékelni, emiatt a vármegyében fellelhető összes viseleti elem helyett kutatásom fókuszába a női viseleteket, azon belül is legfőképp az ünnepi alkalmakkor viselt ruhadarabokat helyezem.

 Kutatásom, kvalitatív lévén, több lehetőséget biztosít megvalósítására, emiatt módszertanilag nehezen behatárolható. A témában fellelhető részletes források hiányából és hiányosságából fakadóan zömében empirikus vizsgálatra alapoz, összevetve azokat tárgyakra és fotókra vonatkozó megfigyelésekkel. Kutatásom főként terepmunkával és személyes adatgyűjtéssel valósul meg, melynek részét képezi egy félig strukturált interjú, amely kimondottan a) a viselet megismerését, b) a régi viseletek újbóli felöltésére vonatkozó igények és c) a ma viselt sváb viseletek formáinak megismerését segíti elő.

Ez előzetes kutatásom során néhol a férfi viseleteket, továbbá általában a hétköznapi női viseleteket is figyelembe vette. Miután a mostani vizsgálatom fókuszába az ünnepi női viseletek kerültek, a kérdések, amelyekre az interjú során választ szeretnék kapni a következők:

1. Viselés szokásai, körülményei
	1. Milyen ünnepi alkalomra viselték? (ünnepi mise, esküvő, keresztelő, elsőáldozás, stb.)
	2. Mitől függött, milyen alkalomra melyiket vették fel?
2. Viselet színe, anyaga és készítése?
	1. Miből készült? Miért? Milyen színű, mintájú és anyagú textileket használtak?
	2. Honnan szerezték be? Hogyan és ki készítette?
3. Viselet formai felépítése, díszítése
	1. Lábbeli (és lábravaló harisnya, zokni, stb.)
	2. Alsóöltözet
	3. Felsőöltözet
	4. Fejrevaló és hajviselet
	5. Kiegészítők
4. Kivetkőzés folyamata és hozzávetőleges időpontja
5. Hagyományos viseleti formák újra felelevenítése
	1. Jellemző-e a vizsgált településen?
	2. Mi állhat hátterében a hagyományos sváb viselet újbóli felöltése iránti érdeklődésnek?
	3. Mi okozhatja, ha adott településen erre nincs igény, érdeklődés?

Kutatásom ezután a fent leírtak szerint folytatom, reményeim szerint a második hónapban sor kerül a terepmunkára és személyes adatgyűjtésre, melyek részleteit most meghatároztam.